b'\n_START_ARTICLE_\nBook of Kells\n_START_PARAGRAPH_\nBook of Kells (irsk: Leabhar Cheanannais (eller Book of Columba)) er et illumineret manuskript p\xc3\xa5 latin med de fire evangelier fra Det Nye Testamente samt indledende tekster. Manuskriptet blev nedskrevet af keltiske munke omkring \xc3\xa5r 800, muligvis lidt tidligere. Evangelieteksterne er fortrinsvis hentet fra Vulgata, bibeludgaven p\xc3\xa5 latin fra begyndelsen af det 5. \xc3\xa5rhundrede, men en del passager stammer fra Vetus Latina, en tidligere udgave. Book of Kells er et mesterv\xc3\xa6rk i vestlig kalligrafi og insul\xc3\xa6r kunst. Bogen er en af Irlands st\xc3\xb8rste nationale skatte.\n_START_SECTION_\nOpbevaring\n_START_PARAGRAPH_\nBogen opbevares p\xc3\xa5 biblioteket p\xc3\xa5 Trinity College i Dublin. Her er en imponerende udstilling om bogen og dens tilblivelse \xc3\xa5ben for publikum. Den slutter med selve bogen.'